Nokia irtisanoi pääluottamusmiehen Kuva: Joel Maisalmi

Nokia purki Espoossa työskennelleen ylempien toimihenkilöiden luottamusmiehen työsuhteen tällä viikolla pidetyn kolmepäiväisen lakon jälkeen, kertoo Insinööriliitto.

Insinööriliiton tiedotteen mukaan Nokia irtisanoi luottamusmiehen, koska hänen katsottiin aiheuttaneen vahinkoa yritykselle. Luottamusmies oli sammuttanut virrat laitteista, joille ei hänen käsityksensä mukaansa ollut lakon aikana tarvetta eikä laitteiden valvonta olisi ollut poikkeusoloissa mahdollista. Luottamusmies ei ollut tiennyt, että samojen kytkinten takana oli muiden ihmisten vastuulla olevia laitteita, joita kaukokäytettiin ulkomailta.

– Tämä on äärimmäisen törkeä hyökkäys ammatillista järjestäytymistä vastaan. Meidän näkövinkkelistä kyse on Nokian kostosta alkuviikon kolmen päivän lakon johdosta, kommentoi Insinööriliiton puheenjohtaja Samu Salo.

Irtisanottu luottamusmies oli ollut yhtiön palveluksessa yli 25 vuotta.

Insinööriliiton edunvalvontajohtaja Petteri Oksa pitää Nokian työsuhteen purkuperusteita asiattomina. Hänen mukaansa työntekijän tarkoituksena ei ollut aiheuttaa vahinkoa yhtiölle. Oksa sanoo, että Nokian toiminta kertoo ammatillisen järjestäytymisen halveksimisesta ja liitto tekee kaikkensa irtisanotun työntekijän auttamiseksi.

Myös Teollisuusliitto tuomitsee Nokian irtisanomisen. Puheenjohtaja Riku Aalto on samoilla linjoilla kuin Samu Salo ja pitää Nokian päätöstä kostona.

– Työnantajapuolella näyttää hiertävän se, että eri työntekijäryhmät hakevat nyt yhteisessä rintamassa oikeutta meneillään olevissa tes-neuvotteluissa. Merkkejä koventuneista otteista on toki näkynyt aivan neuvottelujen alusta lähtien. Työnantajaleirin on kuitenkin hyvä ymmärtää se, että mekään emme katsele toimettomina, mikäli työntekijöiden painostusta aletaan tehdä tällaisin hyvin kyseenalaisin keinoin, Aalto sanoo.